**AKTYVIŲJŲ DVASININKŲ IR PASAULIEČIŲ VEIKLA MŪSŲ VIEŠPATIES JĖZAUS KRISTAUS PRISIKĖLIMO PARAPIJOJE ANTROSIOS SOVIETINĖS OKUPACIJOS METU**

**2014-11-14**

**ĮVADAS**

**Temos aktualumas.** Mūsų Viešpaties Jėzaus Kristaus Prisikėlimo parapijos istorija - Lietuvos istorija. Čia, Žaliakalnyje, gyveno ir dirbo daug Lietuvos šviesuolių.

Tarybiniais metais mažoji Prisikėlimo bažnytėlė buvo tapusi tikru traukos centru. Parapijoje pogrindžio sąlygomis veikę vienuolynai galbūt tyliai, nepastebimai dirbo pastoracinį darbą: ateistinės priespaudos metais daugelis vienuolių tiesiog dirbo artimo meilės darbus, kartu skleidė Gerąją Naujieną, perrašinėdamos teologines knygas, įstitraukdamos į pogrindinį pasipriešinimo judėjimą.

Dėka aktyvių pasauliečių ši parapija visiais laikais buvo gyva: aštuntąjame dešimtmetyje čia veikė Eucharistijos bičiulių sąjūdis. Šį darbą dirbo paprasti žmonės.

Neretai jų auką, pasišventimą ir viltis nusineša užmarštis. Todėl labai svarbu minint parapijos bažnyčios kertinio akmens pašventinimo, o kartu ir Pirmojo Lietuvos Eucharistinio kongreso 80-ąsias ir bažnyčios konsekracijos 10-siąs metines prisiminti ir tuos aktyvius dvasininkus ir pasauliečius, kurie sunkiais tikėjimo persekiojimo metais skleidė Gerąją Naujieną.

**Tikslas.** Aptarti aktyviųjų dvasininkų ir pasauliečią veiklą Mūsų Viešpaties Jėzaus Kristaus Prisikėlimo parapijoje antrosios sovietinės okupacijos metais.

**Uždaviniai.**

1. Nagrinėti dvasininkų, vienuolių ir pasauliečių veiklą Mūsų Viešpaties Jėzaus Kristaus Prisikėlimo parapijoje bendrame tikėjimo sklaidos ir pasipriešinimo sovietinei ideologijai kontekste;
2. Išryškinti pagrindinius šios veikos principus;

**Metodas.** Archyvinių duomenų ir literatūros šaltinių analizė ir sintezė.

**Hipotezė.**  Dvasininkų ir pasauliečių veikla skleidžiant Dievo Žodį ir bendražmogiškas vertybes turėjo didelę reikšmę Mūsų Viešpaties Jėzuas Kristaus parapijos istorijai ir tikėjimo tradicijų šioje parapijoje gyvumui.

**KUNIGŲ VEIKLA**

*Angelė Buškevičienė savo knygoje „Prisikėlimas“ mini, jog sovietinės priespaudos laikotarpiu Kristaus Prisikėlimo parapijos kunigai kantriai dirbo kasdienį darbą. Bėgant metams vis labiau suvokta, kokią didelę neigiamą įtaką žmonių sieloms ir sąžinėms padarė sovietinė ateistinė ideologija, kaip tai pakirto Lietuvos Bažnčios gyvybingumą. Susidurdama su didesniais ar mažesniais sunkumais, ne tik Prisikėlimo parapija, bet ir visa Lietuvos Bažnyčia aktyvių bendruomenių veikimo dėka tam tikra prasme augo ateities darbams[[1]](#footnote-2).*

**Kun. Juozas Stankūnas (1908 – 1933 – 1968)** Parapijoje dirbo 1945 -1947. Ėjo administratoriaus pareigas. Kurį laiką jis buvo Lietuvos partizanų vyriausiuoju kapelionu, parengė popiežiui Pijui XI laišką apie tikinčiųjų persekiojimą Lietuvoje. Jausdamas, kad jį saugumiečiai seka, bando įkalbėti steigti tautinę Lietuvos Bažnyčią, jis slapstėsi. 1947 metų spalio 2 dieną suimtas.

**Kun. Eugenijus Jokubauskas** (**1907 – 1939 – 1995).** Parapijoje dirbo 1947 – 1949.Ėjo administratoriaus pareigas. metais. Jis rėmė klierikus, karo pabėgėlius, beglobius vokiečių vaikus, kurie būriuodavosi aplink bažnyčią[[2]](#footnote-3).

**Kun. Lionginas Kunevičius (1932 – 1958 – 1994).** 1958 metų pavasarį įšventintas kunigu.Tų pačių metų rugpjūčio 26 dieną skiriamas Kauno Kristaus Prisikėlimo parapijos altaristu – vikaru. Tuo metu Prisikėlimo bažnyčia buvo gausiai lankoma inteligentų ir jaunimo, juos ypač žavėjo kunigo Liongino pamokslai, kuriuose buvo gvildenamos žmogaus būties problemos[[3]](#footnote-4).

Dirbdamas pastoracinį darbą parapijose, daug jėgų skyrė literatūriniam darbui, prisidėjo prie "Lietuvos Katalikų Bažnyčios Kronikos" leidimo, bendradarbiavo "Rūpintojėlyje", pats redagavo "Aušros" leidinį. Visada kritiškai atsakydavo į sovietinės spaudos straipsnius, nes turėjo, kaip sakome, kritiko gyslelę. Mėgo bažnytinį pastoracinį darbą, o ypač - sakyti pamokslus.[[4]](#footnote-5)

**Prel. Vytautas Steponas Vaičiūnas (1942 – 1972 - )** parapijos vikaro pareigas pradėjo eiti 1972 metais. Vyskupo Romualdo Krikščiūno paragintas, jis parengė maldynėlį „Visada su Dievu“.Parapijoje esančioms vienuolėms skaitydavo teodicėjos ir filosofijos kursą[[5]](#footnote-6).

**Kun. Juozas Indriūnas (1942 – 1972 - ).** 1976 -1981 parapijoje ėjo vikaro pareigas.Kun. Juozas Indriūnas dirbo tyliai, prisidengęs po kuklumo skraiste. Nenor4jo, o ir dabar nenori, kad jo darbai, satlikti skleidžiant Dievo Žodį iškiltų aikštėn. Daug bendravo su parapijiečiais, inteligentais, nuolat užtardavo Kauno Medicinos Institute studijuojančius tikinčius studentus. Rėmė Lietuvos Katalikų Bažnyčios kroniką.Svarbu paminėti, tai, kaip pats kunigas yra paliudijęs, jog "Kronikai" pinigus iš Amerikos kun. Pugevičius perduodavo leidėjams per jį. Kai buvo iš ligoninės po nudeginimo išvogtas kun. Zdebskis, kun. J. Indriūnas veždavo vaistus *Contrical,* kuriuos gaudavo tik Maskvoje. Bendravo su Rugevičių šeima. Jo bute susirinko grupė entuziastų, pradėjusių leisti pogrindžio leidinį "Rūpintojėlis".

**Kan. Nikodemas Čėsna**  parapijos klebonu buvo nuo 1961 iki 1988. Jo klebonavimo laiku buvo daug patarnautojų ir adoruotojų. Už kiekvieną jų klebonas galėjo galvą guldyti[[6]](#footnote-7).

**VIENUOLIŲ VEIKLA**

*Tarybinės okupacijos metais vienuolynai buvo uždaryti. Prisikėlimo parapijoje seserys vienuolės gyveno atskiruose namuose ar butuose. Dauguma jų dirbo savo kasdienį darbą įvairiose įstaigose. Tačiau šalia to nemažiau aktyviai ir pasiaukojamai dirbo pastoracinį darbą, pagelbėdamos tiek parapijoje dirbantiems, tiek „pogrindininkams“ kunigams. Seserys rengė vaikus Įkrikščioninimo sakramentams, organizavo procesijas. Visų, parapijoje buvusių vienuolynų seselės vienaip ar kitaip prisidėjo dauginant ir platinant pogrndinę spaudą.*

**Švč. Jėzaus Širdies mažosios tarnaitės (kultūrietės).** Seserys, ypatingai Jurkutės, Stasė Ryliškytė ir kitos, perrašinėjo religinio turinio knygas. Tai darydavo per kalkę po šešis egcempliorius. Sesuo Marytė Martinkevičiūtė rengė vaikus Įkrikščioninimo sakramentams, jaunuolius - Santuokai, organizavo procesijas. Seserys Irena Tutlytė ir Jacevičiūtė bendravo su to meto inteligentija. Sesuo Antanina Česnulevičiūtė organizuodavo jaunimo susitikimus su kun. Juozu Zdebskiu. Taip atsirado kandidačių į vienuolijas. Ne viena seserų dirbo misijinį darbą, važinėdamos į Tarybų Sąjungos gilumą, dirbo Kauno klinikose.

Svarbu paminėti, kad jau tuomet visos visų vienuolynų vyresniosios kartas nuo karto rinkdavosi kartu pasitarti, pasidalyti idėjomis. Buvo pastebėta, kad ima trūkti žmonių katechizacijai.Todėl aštuntojo dešimtmečio pabaigoje pradėti organizuoti pogrindiniai teologijos kursai. Buvo sudarytos 3 grupės po 30 žmonių. Paskaitos, kurias vedė kunigai V. Aliulis, A. Deltuva ir J. Boruta, dažniausiai vykdavo Vilniuje. Buvo gauta ir priemonių katechizacijai – filmų[[7]](#footnote-8). Taip per devynerius metus buvo išklausytas visas klasikinės teologijos kursas. Taip buvo ruošiamos ateities misionierės, kurios Atgimimo metais pirmosios ėjo į mokyklas dėstyti tikybos.[[8]](#footnote-9) Pažymėtina, kad seserų kultūriečių gyvenamoji vieta Žaliakalnyje buvo virtusi tam tikru kunigų J. Zdebskio ir S. Tamkevičiaus atramos punktu. Čia viename iš butų buvo rengiami susitikimai, rekolekcijos vienuolėms ir pasauliečiams[[9]](#footnote-10).

**Švč. M. Marijos Nuliūdusiųjų paguodos seserys (tuo metu jos priklausė Eucharistinio Jėzaus seserų kongregacijai - aut.past.).** Centriniai namai buvo Višinskio gatvėje nr.111. Pažymėtina, kad seserys pirmosios buvo įsigiję spausdinimo mašiną "Era" ir mokėsi ja dirbti. Vėliau ji buvo perduota į Šančius. Už tai, kad joms priklausančia spausdinimo mašina naudojosi kiti žmonės, seserys prašė tik tiek, kad joms būtų dovanotas bent vienas kiekvienos šia mašina spausdintos knygos egzempliorius.

Pasiaukojamą darbą atliko sesuo Irena – Gema Stankūnienė. Po vyro mirties ji įstojo į vienuolyną, ir nepaisydama sunkios ligos, spausdinimo mašinėle, kurią pati meiliai vadino „Ramune“ rašė įvairaus turinio tekstus kunigams P. Našlėnui, A. Svarinskui, Z. Neciunskui[[10]](#footnote-11).

Seserys rašomosiomis mašinėlėmis perrašinėjo knygas, spausdino teologijos paskaitų konspektus sau ir kunigų seminarijos auklėtiniams.. Kaip ir daugelis kitų vienuolynų seserų, Nuliūdusiųjų Paguodos seserys „palaikė ryšius“ su Tarpdiecezine kunigų seminarija – seserų konfesarijumi buvo ilgametis seminarijos dėstytojas kun. Pranciškus Tamulevičius[[11]](#footnote-12). Seserys taip pat skalbė ir seminarijos skalbinius.

Didelis apaštalavimo darbas nuveiktas Kauno klinikose, rūpintasi parapijos ligoniais, sergantiems kunigams buvo sudaromos sąlygos aukoti Šv. Mišias, vaikai rengti sakramentams. Čia įpatingai svarbų darbą atliko sesuo Verutė - Pranciška Lakštauskaitė. Ji ne tik dirbo klinikose laborante, bet ir tiesiog namuose lankydavo ligonius, sunkesniems paragindama kviesti kunigą, parapijiečių namuose ji rengė vaikus Įkrikščioninimo sakramentams.

Jaunimui buvo organizuojamos ekslursijos į įvairias Lietuvos bažnyčias. Savotišku gidu čia buvo Zigmas Tamakauskas. Mielai jaunimui skirtuose vakaruose dalyvaudavo ir kun. E. Bartulis. Jis parūpindavo seserims apaštalavimo darbui reikalingos spaudos, kuria buvo naudojamasi net ir už Lietuvos ribų (seserys ne kartą buvo išvykusios į misijas Tarybų Sąjungos gilumoje – aut.past.).[[12]](#footnote-13)

**Dieviškosios Jėzaus Širdies seserys pranciškonės.** Sesuo Ada - Benvenuta Urbonaitė. Laisvalaikiu perrašinėjo užsienyje gyvenančių autorių - Antano Maceinos, Juozo Girniaus ir kitų - raštus, sekretoriavo, talkino kun. Juozui Šalčiui, "leido" Felicijos Kasputytės rankraščius; errašinėjo, redagavo Vynmedžio Šakelės - Onos Galdikaitės iš užsienio kalbų verčiamus teologinius dogmatinius bei asketinius veikalus. 1977 metais kovo mėnesį su kitais entuziastais pradėjo leisti pogrindinį leidinį "Rūpintojėlis". Šis leidinys nuo pat pradžių buvo kitoks, nei kiti tuo metu ėję leidiniai - jis kalbėjo ne rūsčios tikrovės faktais, o tiesos žodžiu apie Dieva ir Tėvynę, filosofijos išmintimi apie gyvenimo vertybes, didžiųjų asmenybių pavyzdžiais, poezijos galia kalbėjo visiems, o ypač sovietų ideologijos gniuždomam jaunam žmogui. Vadovaujamas nuo 1 iki 10 numerio istoriko Kazimiero Šapalo, žurnalas susikūrė ir subrendo. Nuo 12 iki 15 numerio jį redagavo žurnalistė Alė Počiulpaitė. Nuo 16 iki 26 numerio redagavo pati sesuo Ada - Benvenuta Urbonaitė, kuri visą žurnalo leidimo laiką buvo jo *spiritus movens.* Dirbti šį darbą talkino ir kitos seserys.Jos stengėsi mažinti religinės spaudos stygių. Dirbti šį darbą pagelbėdavo ir kunigai. Iš viso sesuo Ada o kartu ir kitos jai pagelbėjusios seserys perspausdino net 38353 puslapius!

Seserys net iki 1949 metų pagal Montesori auklėjimo principus vadovavo vaikų darželiui. Ne be sesers Ados įsikišimo buvo organizuojami iškilių Lietuvos asmenybių minėjimai – kaip antai prelato Mykolo Krupavičiaus 100 – mečio minėjimas Balbieriškyje[[13]](#footnote-14).

Taigi, dauguma seserų dirbo tylų, kasdeinį, tačiau labai svarbų darbą. Dauguma jų tiesiog perrašinėjo, daugino ir platino pogrindinę spaudą. Todėl, anot Arūno Streikaus, kad katalikiška kryptis aiškiai dominavo tarp pogrindinės periodikos leidinių. Iš 10 pogrindinės spaudos „aukso“ metais – 1979-aisiais – leistų pogrindžio periodinių leidinių net 6 buvo kaip tik šios krypties. Katalikiški pogrindžio periodiniai leidiniai akivaizdžiai išsiskyrė ir bendru išleistų numerių skaičiumi. Kiek yra žinoma, 1972–1982 m. Lietuvoje iš viso buvo išleista apie 200 pogrindinių periodinių leidinių numerių, iš kurių net tris ketvirtadalius sudarė katalikiški leidiniai. Prielaidas katalikiškai pogrindinei periodikai pirmauti tarp kitų pogrindinių leidinių sudarė jau iki tol kelis dešimtmečius sėkmingai veikusi religinės savilaidos organizacinė sistema. Perimdama naujas technines priemones, ji be didesnių problemų galėjo patenkinti ir naujus poreikius: be maldaknygių, pamokslų rinkinių, verstinių knygelių, gaminti ir periodinius leidinius[[14]](#footnote-15).

**PASAULIEČIŲ VEIKLA**

*Kauno Kristaus Prisikėlimo parapija gali džiaugtis ir savo aktyviais parapijiečiais. Tarybinės priespaudos metais mažoji Kristaus Prisikėlimo bažnytėlė buvo tarsi priebėga tiek inteligentijai, tiek tiesos ir šviesos ieškančiam žmogui. Šioje parapijoje dėka vienuolių ir pasauliečių rado užuovėją Eucharistijos bičiuliai, daug jaunų žmonių rinkosi gvildenti būties klausimų kurio nors paprasto inteligento namuose. Iš šios parapijos atokiausius Lietuvos kampelius pasiekdavo „Rūpintojėlis“, kiti seserų vienuolių perrašyti pogrindžio leidiniai. Dėka uolaus pasualiečių apaštalavimo evangelijos grožį surado ir ne vienas dabarties inteligentas.*

*Negalima sakyti, kad ši pasauliečių veikla buvo vien tik pasipriešinimo Sovietinei sistemai išdava. Tai daugiau nuolatinio žmogaus santykio su Eucharistimiu Kristumi rezultatas, kurio niekas neištris iš tautos atminties ir kuris liks pavyzdžiu ateities kartoms.*

*Gali pasirodyti, kad šie žmonės jau atlikę savo misiją, galbūt vienas ar kitas darbas atrodė tarsi dulkė didžių darbų kontekste. Tačiau net ir tai kalbant apie parapijos istoriją verta prisiminti.*

**Bubelių šeima**. Savo namuose buv. Greifenbergerio g.13, Bubelis buvo pasidirbinęs presą, kuriuo iš metalo gamindavo rožančiams kryželius ir stambesniems arba plastmasiniams kryželiams kančias, širdeles Rožinio karoliukų sukabinimui, medalikėlius. Po kiekvieno darbo, kad saugumas neužtiktų, presą šeimininkas išrakindavo, išmėtydavo gabalais ant aukšto. Per kunigus (ypatingai kun. P. Lygnugarį SJ), vienuoles šios devocionalijos būdavo platinamos [[15]](#footnote-16)

**Juozas Gražys.** Pogrindžio religinės ir antikomunistinės literatūros, religinių knygų, maldaknygių spausdintojas ir platintojas. Už šią veiklą ne kartą buvo nukentėjęs. Tačiau net ir grįžęs iš lagerio tęsė šią veiklą: ne tik pats daugindavo, bet ir įrišdavo kitų padaugintą literatūrą[[16]](#footnote-17).

**Povilas Butkevičius** nuo 1973 metų lankė Baltarusijos lietuvius, teikdamas jiems medicininę, moralinę ir materialinę pagalbą, oraganizavo maldininkų keliones iš Kauno į Švč. Trejybės atlaidus Gervėčiuose (1978 – 05 – 21). Dar studijuodamas Medicinos institute, kartu su tėvais globojo ir rūpinosi žydaite Noemi, kuri, 1944 metais išgelbėta iš geto, gyveno jų namuose Molėtų gatvėje. Buvo vienas iš „Rūpintojėlio“ iniciatorių ir leidėjų, pats kurį laiką redagavo ir platino kitą pogrindinį leidinį „Lietuvos ateitis“, prisidėjo prie Lietuvos Katalikų Bažnyčios Kronikos leidimo ir platinimo, tautinių katalikiškų pasipriešinimo akcijų, visur viena ar kita forma palikdamas savo pėdsaką. Apie šio įdiegtus meilės savo tėvynei ir žmogui principus liudija su juo bendravę ir šiuo metu žinomi visuomenės veikėjai: Algirdas Patackas, Liudvikas Simutis., Algirdas Saudargas, Algirdas Endriukaitis ir kiti. Jo namuose Molėtų gatvėje rinkdavosi Eucharistijos bičiuliai. Čia taip pat buvo organizuojami tam tikri diskusijų tautiniais – moraliniais klausimais vakarai, skaityta Oskaro Milašiaus kūryba. Šiuose susirinkimuose, kaip liudija jų dalyvis kun. Ričardas Repšys, gydytojas Povilas Butkevičius niekada nesibraudavo į pirmas gretas, niekada nesureikšmindavo savo buvimo, savo veikimo. Tokiuose susirinkimuose dalyvaudavo kartais net 50 – 60 žmonių. Ne kartą jo namuose yra lankęsis kunigas Alfonsas Svarinskas, su kuriuo Povilas buvo pažįstamas nuo tremties laikų, kun. Petras Našlėnas ir kiti kunigai – „pogrindininkai“[[17]](#footnote-18).

**Eucharistijos bičiuliai.**

Eucharistijos bičiulių sąjūdis susikūrė 1969 metais[[18]](#footnote-19). Šio sąjūdžio nariai rūpinosi Kryžių kalno atstatymu, eisenų į Šiluvą organizavimu. Jie veiksmingai prisidėjo dauginant ir platinant „Lietuvos Katalikų Bažnyčios Kroniką“ ir kitus pogrindžio leidinius, paremdavo persekiojamus kunigus. Savo susirinkimuose skaitė Šv. Raštą, dogmatinius, apologetinius veikalus, gilinosi į Bažnyčios ir Lietuvos istoriją, šeimos gyvenimo pagrindus, perėmė Vatikano II Susirinkimo mokymą[[19]](#footnote-20).

Žaliakalnyje vieni pirmųjų bičiulių susirinkimų vyko Kalpoko gatvėje. Jie vykdavo tai pas vieną, tai pas kitą grupelės narį pakaitomis, dažniausiai privačiuose namuose. Grupelės branduolį sudarė apie 20 žmonių. Minėtini šie asmenys: A. Miklyčienė, jos sūnūs Antanas ir Kęstutis, V. Maciulevičienė, S. Subačienė, O. Česnavičienė, Stašauskienė, B. Ir K. Puodžiūnai, R. Repšys, D. Samėnas, Viktoras Snieška, Ramunė Butkevičiūtė, Kęstutis Rugevičius, A. Volskis, S. Vaičaitis iš Juodaičių, Sabulytės, A ir V. Jaugeliai, jų motina Monika, Dalia Snieškienė, Edvardas Šiugžda, Gudelienė.

Kun. R. Repšys savo prisiminimuose mini, jog pačioje pradžioje buvo renkamasi ps Miklyčius. Tačiau jaunimo ratas vis didėjo ir reikėjo ieškoti kitų vietų. Buvo pradėta rinktis Povilo ir Onos Butkevičių namuose. Taigi, tarsi neabejotinu atskaitos tašku tapo Butkevičių persikėjimas į Kauną 1972 metų vasarą. Iki to laiko, kaip teigia Ramūnas Labanauskas, jaunimas rinkosi jau minėtoje Kalpoko gatvėje pas stomatologę Bronelę. Be Butkevičių grupelei priklausė Ričardas Repšys, Donatas Samėnas. Vėliau grupelės skadėsi. Atskirą grupelę turėjo ir Ramunė Butkevičiūtė – 10 asmenų rinkdavosi tėvų namuose, o jaunieji, kurių tarpe buvo ir R. Butkevičiūtėės brolis Vidas Butkevičius ir Vidas Abraitis rinkdavosi Daugirdo gatvėje.

Atskirą grupelę, kuri kartas nuo karto rinkdavosis Seinų gatvėje ar prie Girstupio vėliau subūrė ir R. Repšys su D. Samėnu. Joje dalyvavo daugiausia studentai katalikiškojo sparno žygeiviai, kaip antai V. Snieška, D. Snieškienė, Š. Boruta su žmona, E. Šiugžda, Virginijus Mačikėnas, Jūratė Šivickaitė – iš viso apie 20 – 30 žmonių.

Tačiau nuo 1973 metų tam tikru Kauno katalikiškojo jaunimo centru buvo tapę Butkevičių namai Molėtų gatvėje. Čia 1973 metų kovo 19 dieną buvo surengtas pirmasis masinis susiėjimas, kuriame dalyvavo apie 60 žmonių. Susirinkime kalbėjo kun. J. Zdebskis[[20]](#footnote-21).

Iš to, kas pasakyta, galima susidaryti įspūdį, kad Eucharistijos bičiuliai Kauno Kristaus Prisikėlimo parapijoje praėjusio amžiaus aštuntąjame dešimtmetyje veikė gana aktyviai. Šis sąjūdis, šalia aktyviųjų kunigų, vienuolių, pogrindinės literatūros leidėjų tapo kryptingo poveikio eiliniams tikintiesiems pasauliečiams rezultatu[[21]](#footnote-22).

**IŠVADOS**

Kauno Kristaus Prisikėlimo bažnyčia visą sovietmetį buvo tam tikras traukos centras. Atsidavusių savo pašaukimui dvasininkų, vienuolių ir pasauliečių dėka čia buvo aktyviai dirbamas pastoracinis darbas, didelį dėmesį skiriant tuo metu draustos krikščioniškos literatūros dauginimui ir platinimui.

Daugelis vienuolių savo kasdienes pareigas atlikdavo dirbdamos tike Kauno klinikose, tiek be galo paprastai, eidamos nuo durų prie durų ir rengdamos vaikus įkrikščioninimo sakramentų priėmimui. Jų dėka mažojoje Prisikėlimo bažnyčioje buvo daug patarnautojų, adoruotojų, buvo organizuojamos labai iškilmingos procesijos.

Parapijoje dirbę dvasininkai visas savo jėgas skyrė tikėjimo skleidimui ir stiprinimui. Svarbu pastebėti, kad tiek pasauliečiai, tiek dvasininkai ėjo kartu. Vieni kitus pažinojo, vieni už kitus buvo atsakingi. Sunkiais laikais čia atsirasdavo terpė vertybiniam – bendražmogiškam – religiniam brendimui.

Taigi, dvasininkų ir pasauliečių veikla skleidžiant Dievo Žodį ir bendražmogiškas vertybes turėjo didelę reikšmę Mūsų Viešpaties Jėzuas Kristaus parapijos istorijai ir tikėjimo tradicijų šioje parapijoje gyvumui.

1. Plg. Buškevičienė A. Prisikėlimas Kaunas. 2006. P. 109. [↑](#footnote-ref-2)
2. Plg. Ten pat. P. 236 – 246. [↑](#footnote-ref-3)
3. Plg.*Biliūtė – Aleknavičienė E.* Aušros sūnus. Kunigo Liongino Kunevičiaus gyvenimo ir veiklos kelias.Kaunas.2006. P.95. [↑](#footnote-ref-4)
4. "Rūpintojėlis" Judex, Kaunas, 2000. P. 5 - 7. [↑](#footnote-ref-5)
5. Ses. Albinos Giniūnaitės pasakojimas. Autoriaus asmeninis archyvas. [↑](#footnote-ref-6)
6. Mons. Artūro Jagelavičiaus pasakojimas. Autoriaus asmeninis archyvas. [↑](#footnote-ref-7)
7. Sesers Albinos Pajarskaitės pasakojimas.Autoriaus asmeninis archyvas. [↑](#footnote-ref-8)
8. Ses. Birutės Žemaitytės pasakojimas. Autoriaus asmeninis archyvas. [↑](#footnote-ref-9)
9. Plg.*Labanauskas R*. Eucharistijos bičiulių sąjūdžio ištakos ir raida 1969 – 1973//Genocidas ir rezistencija. Vilnius: Lietuvos gyventojų genocido ir rezistencijos tyrimų centras .2003. Nr.1 (13). P.93 - 113. [↑](#footnote-ref-10)
10. Ses. Albinos Giniūnaitės pasakojimas. Autoriaus asmeninis archyvas. [↑](#footnote-ref-11)
11. Ses. Albinos Giniūnaitės pasakojimas. Autoriaus asmeninis archyvas. [↑](#footnote-ref-12)
12. Ses. Albinos Giniūnaitės pasakojimas. Autoriaus asmeninis archyvas. [↑](#footnote-ref-13)
13. Plg.Sesuo Ada.{Sud. D. Stakišaitis ir kt.}. Kaunas. 2010. [↑](#footnote-ref-14)
14. *Arūnas Streikus.* Tikinčiųjų teisių sąjūdis Lietuvoje: didžiausio aktyvumo dešimtmetis (1972–1982 m.)//Genocidas ir rezistencija. Vilnius: Lietuvos gyventojų genocido ir rezistencijos tyrimų centras 2003. Nr.1 (13). P. 88 - 92. [↑](#footnote-ref-15)
15. Ses. Albinos Giniūnaitės pasakojimas.Autoriaus asmeninis archyvas. [↑](#footnote-ref-16)
16. Ten pat. [↑](#footnote-ref-17)
17. Plg. *Ibianska V*. Gydytojas. Atsiminimai apie Povilą Butkevičių, laiškai, dienoraščiai. Kaunas: Caritas. 1996. [↑](#footnote-ref-18)
18. *Streikus A*. Tikinčiųjų teisių sąjūdis Lietuvoje: didžiausio aktyvumo dešimtmetis (1972–1982 m.)//Genocidas ir rezistencija.Vilnius: Lietuvos gyventojų genocido ir rezistencijos tyrimų centras. 2003. Nr.1 (13). P. 88 - 92. [↑](#footnote-ref-19)
19. *Labanauskas R*. Eucharistijos bičiulių sąjūdžio ištakos ir raida 1969 – 1973//Genocidas ir rezistencija. Vilnius: Lietuvos gyventojų genocido ir rezistencijos tyrimų centras .2003. Nr.1 (13). P.93 - 113. [↑](#footnote-ref-20)
20. *Labanauskas R*. Eucharistijos bičiulių sąjūdžio ištakos ir raida 1969 – 1973//Genocidas ir rezistencija. [↑](#footnote-ref-21)
21. Plg. *Labanauskas R*. Eucharistijos bičiulių sąjūdžio ištakos ir raida 1969 – 1973//Genocidas ir rezistencija. [↑](#footnote-ref-22)